recursal/SuperWikiNEXT-32B huggingface dataset:
הרב **יוסף קאליש** (כ"ח בסיוון ה'תשט"ז (1956) - י"א בניסן ה'תש"פ (2020)) כיהן כאדמו"ר מאמשינוב בארצות הברית, בין השנים ה'תשנ"ג (1993) וה'תש"פ (2020). ממלא מקומו וממשיך דרכו של אביו האדמו"ר רבי יצחק מאמשינוב.

קורות חייו
----------

נולד לרב יצחק קאליש. אביו החל לכהן כאדמו"ר מאמשינוב בארצות הברית לאחר השואה, אחר שאחיו רבי יעקב דוד השני מאמשינוב נפטר במהלך המלחמה, ובני משפחתו נרצחו.

למד בישיבת שערי יושר, אצל הרב יוסף רוזנבלום, והיה מבחירי התלמידים. היה מעלה את שיעורי ראש הישיבה על הכתב ומפיצם בין הבחורים.

נישא לחיה, בת הרב אליהו שטרנבוך רבה של אנטורפן. התגוררו כמה שנים בארצות הברית, שם נולדו להם ילדיהם. בהיותו בן יחיד להוריו, לצד אחות אחת, היה יד ימינו של אביו בניהול החצר והנחלת מורשת בית אמשינוב. כעבור כמה שנים עבר להתגורר באנטוורפן, לצד חמיו, ובשנת תשנ"ג שב לארצות הברית.

בי"ט באדר תשנ"ג נפטר אביו באופן פתאומי, והוא מונה לכהן כאדמו"ר ולהמשיך את השושלת. נודע באהבת ישראל שלו, כדרך ההנהגה בבית וורקא, והרבה במעשי חסד וסיוע לנזקקים ולנצרכים. תמך כלכלית במשפחות במצוקה ובאברכי כוללים.

נהג למסור שיעור במדרש, והרבה בסיפורי צדיקים והנחלת מורשת אבותיו. הקים את חבורת "זרע יצחק" לחסידיו בישראל, שנוהלה על ידי בנו הרב מנחם קאליש. הגיע כמה פעמים לביקורים בישראל אצל חסידיו, המתגוררים בירושלים ובביתר עילית.

בשנת תשע"ה (2015) חלה, ובשנים הבאות היה מטופל בדיאליזה. נפטר במגפת הקורונה בשנת תש"פ (2020), ארונו הועלה לארץ ישראל במטוס פרטי, ונקבר ליד קבר אביו בבית הקברות העתיק בטבריה. בשנת תשפ"ב (2022) הועמד אוהל מעל קברם.

לקראת השלושים יצא לאור קובץ "בית יוסף להבה", עם תולדותיו ועיקרי משנתו, וכן קונטרס עם חלק מדברי תורתו על סדר הפרשיות. בשנת תשפ"ג יצא לאור ספרו "תורת יוסף" על פסחים.

משפחתו
------

אחותו היחידה נישאה לרב ישראל ארנסטר, בנו של רבי משה ארנסטר ונכד האדמו"ר מוויז'ניץ רבי חיים מאיר הגר.

בניו ובנותיו
* חתנו הרב יהושע יהודא קליין - נכד לאדמו"רי מעליץ ודז'יקוב
* חתנו הרב אברהם שמעון מארילוס - ראש כולל תורת שמעון יערוסלב בבני ברק
* הרב מנחם קאליש, ממלא מקומו באדמו"רות אמשינוב בבית מדרשו בארצות הברית
* הרב אשר חיים קאליש, מכהן כאדמו"ר מאמשינוב בית שמש. בית מדרשו בשכונת רמה ד'
* חתנו הרב ישראל משה הופשטיין, נכד לאדמו"רי קוז'ניץ וזווהיל, ומרבני ישיבת אמשינוב בביתר עילית

קישורים חיצוניים
----------------

* זאב בלוי, ‏וּבָנָה אֶצְלוֹ צִיּוּן • הקמת מצבה לכ"ק האדמו"ר מאמשינאוו זצ"ל מארה"ב, באתר JDN‏
* התרגשות באמשינאוו: ספר ראשון מתורתו של האדמו"ר זצ"ל, באתר JDN‏

| **חסידות אמשינוב** |
| --- |
| אבי השושלת | רבי ישראל יצחק קאליש מוורקא |
| שושלת האדמו"רים: הדור הראשון והשני | רבי יעקב דוד קאליש • רבי מנחם קאליש |
| הדור השלישי: בני רבי מנחם מאמשינוב | רבי יוסף קאליש מאמשינוב • רבי שמעון שלום קאליש מאמשינוב-אוטבוצק |
| ענף רבי יוסף קאליש מאמשינוב | רבי יעקב דוד קאליש • רבי יצחק קאליש • רבי יוסף קאליש • בניו: רבי **מנחם קאליש** • רבי **אשר חיים קאליש** מאמשינוב בית שמש |
| ענף רבי שמעון שלום קאליש מאמשינוב-אוטבוצק | רבי ירחמיאל יהודה מאיר קאליש • רבי יעקב אריה מיליקובסקי |
**פְּלִישְׁתָּאוּת** (בלעז **פיליסטיניזם**) הוא מונח בתחומי הידע של הפילוסופיה והאסתטיקה המתאר  עמדה חברתית המצדדת באנטי-אינטלקטואליזם, מעריכה בחסר ומתעבת אומנות, יופי, רוחניות ואינטלקט. 

מקורו של המונח בשפה הגרמנית "פיליסטר" (Philister) - אדם מטריאליסטי, בור חסר השכלה ותרבות. לפי טענתו של פרידריך קלוגה, למילה לא היה בהתחלה פירוש שלילי - זה היה כינוי לאדם גבוה וחזק, כלומר, דומה במבנה לגוליית הפלישתי. עם הזמן, השתנה הפירוש לכינוי של לוחמים ושומרים. המונח נטבע כשלילי בדרשת תוכחה של כומר גרמני בן המאה ה-17 הנסמכת על פסוק י"ב בפרק ט"ז בספר שופטים – "פלשתים עליך שמשון". הפלשתים נחשבו באותה תקופה כבעלי תרבות חומרית גבוהה מבלי שפיתחו כתב משל עצמם ולא נשמר דבר מתרבותם הכתובה, אם הייתה כזו, ובשל כך היו המקור לשמות הגנאי והבוז "פיליסטין" ו"פיליסטר" בפי דוברי התנועה הרומנטית בגרמניה. בדרשה נישא הספד למשכיל שנהרג במהלך קטטה בין בורגני העיר ינה שבגרמניה לבין סטודנטים שתיעבו את פלפלנותם המלומדת, שכרותם ופתיינותם אל מול נשות האזרחים. במאה ה-19 נטמע המונח בשפה האנגלית (Philistine) בתיווך המסה המפורסמת "תרבות ואנרכיה", של המשורר ומבקר התרבות האנגלי מתיו ארנולד.

האדם הפיליסטינאי הוא חומרני ובור, לאו דווקא בור ועם הארץ, בן המעמד הבינוני, "האדיש ואף עוין לאומנות ודקויותיה, המשמר את המוסכמות והמובן מאליו בתרבות (על כל קלישאותיה). טעמו הוולגרי נובע מציפיתו ודרישתו לרווח". מול יצירת אמנות ישאל הפיליסטינאי "מה יצא לי מזה", הפיליסטינאי הלאומי יקשה "מה זה יתרום למדינה", הפיליסטינאי הדתי יתהה אם תחזק היצירה את האמונה, הלוחם לצדק חברתי אם היא טומנת בחובה בשורה לנדכאים והאקדמאי ירצה לעגנה בשיח האקדמי.

למונח עדיין אין מקבילה עברית. נתן אלתרמן, שנודע בחיבתו לשלב מונחים לועזיים ביצירתו, מכנה "הפיליסטר", ילד קטן הפונה לתדהמת הוריו, ייתכן מרכסיסטים, בשאלה אם יש אלוהים, בשירו, "הקלריקל הקטן".

קישורים חיצוניים
----------------

\* V.I. Lenin "Philistinism in Revolutionary Circles" 1906

הערות שוליים
------------

1. ↑  דן מירון (עורך), **אורי צבי גרינברג: כל כתביו, כרך 15**. מוסד ביאליק, 2001. עמ' 148, הער"ש מס' 34.
2. ↑  Friedrich Kluge, *Wortforschung und Wortgeschichte*
3. 1 2  יעקב שביט, מה תורמת הגניזה מיבנה לידע על מוצאם של הפלשתים, באתר הארץ, 21 בינואר 2007
4. ↑  חברת הסטודנטים בני השנה הראשונה כונתה "שועלים" ובשנה השנייה "שועלים בוערים"
5. ↑  יגאל בורשטיין, מבטי קרבה, הוצאת מאגנס ואוניברסיטת חיפה, 2009, עמוד 6
6. ↑  נתן אלתרמן, "הקלריקל הקטן", הטור השביעי, ספר ראשון, עמ' 200-202

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541268805171
* LCCN: sh85100808

 |
**קרין אהרון** (נולדה ב-9 בנובמבר 1976) היא סופרת ומרצה ישראלית.

ביוגרפיה
--------

אהרון נולדה וגדלה בצפת. אימה עלתה מרומניה ואביה הגיע מאחת המשפחות הוותיקות בעיר בצפת.

היא למדה עריכת דין ועסקה בתחום תקופה מסוימת לפני שעברה לעבוד בשירות המדינה.

בגיל 36 גילתה אהרון שחלתה בטרשת נפוצה ובהמשך לאור התדרדרת במצבה הרפואי עזבה את מקום עבודתה ופנתה לקריירה בתחום הכתיבה.

בשנת 2019 הוציאה לאור את ספרה הראשון "**גנים טובים**" שעוסק לראשונה בספרות הישראלית בהתמודדות עם נשאות המוטציה בגן BRCA. הסיפור מבוסס על סיפורה האישי והמשפחתי של קרין אהרון. הספר תורגם לאנגלית ונמכר באמזון בשם "A part of Me".

בשנת 2020 ראה אור ספרה השני "**הדשא של השכנה**". בשנת 2022 ראה אור ספרה השלישי, "**עד הכוכבים**", ובשנת 2023 ראה אור ספר הנוער שכתבה: "**שומרי המחברת 1 תעלומת השבט האבוד**".

אהרון מייסדת מנהלת קהילת ״גנים טובים - קהילת נשאיות brca בישראל״ ובנוסף מרצה לצוותים רפואיים בתחום במרפאות ובתי חולים ברחבי הארץ ועוד.

ספריה
-----

* **גנים טובים (A Part of Me) (2019)**
* **הדשא של השכנה (2020)**
* **עד הכוכבים (2022)**
* **שומרי המחברת 1 תעלומת השבט האבוד (2023)**

קישורים חיצוניים
----------------

* אתר האינטרנט של קרין אהרון
* ראיון בתוכנית הבוקר "פאולה וליאון", 5 במרץ 2019
* ראיון בתוכנית "משפחה פלוס", מיכל ינאי
* קרין אהרון באתר סימניה

הערות שוליים
------------

1. ↑  קרין לויט, גם לברבי אין פטמות: קרין שלמה עם ההחלטה לעבור כריתה, באתר ynet, 12 במרץ 2019
2. ↑  קרין אהרון, באתר www.e-vrit.co.il
3. ↑  הגורל המדהים של קרין אהרון וליבי מרגולין: "עשינו הכול כדי להשאר בחיים", באתר mynetkfarsaba, ‏2021-10-15

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007420660905171
* VIAF: 522155103947876200337
* WorldCat (עם VIAF): 522155103947876200337

 |
**בנימין (בני) שמר** (15 בדצמבר 1925 - 28 באוגוסט 2013) היה לוחם האצ"ל מפורצי כלא עכו ויקיר העיר תל אביב-יפו.

קורות חיים
----------

נולד בבית החולים "משגב לדך" בעיר העתיקה בירושלים. הוריו היו בתיה (רבינוביץ) ודב (ברל) שמעיה. השלישי מבין ארבעה אחים - ישראל, שרה וציפורה. הוא גדל בשכונת ימין משה, שם למד ב"חדר".

בהיותו בן 8 עקרה משפחתו ליפו ובה למד בבית הספר המקומי של כי"ח אליאנס. בגיל 12 הצטרף לתנועת בית"ר וכבן 15 החל לעזור בפרנסת המשפחה.

כעבור שנתיים ב-1942 היה לחבר באצ"ל ופעל בהפגנות נגד הספר הלבן ובהדבקת כרוזים בחוצות הערים.

לאחר הפילוג בין האצ"ל ללח"י התנדב כנוטר במשטרת היישובים העבריים ושירת ברמת דוד שבעמק יזרעאל, שם השתלם בשימוש בנשק ובקרב פנים אל פנים.

עם גמר שירותו חזר לאצ"ל, ומיוני 1946 השתתף במבצעיו הקרביים, בהם: הצתת רכבת בדרכה לדרום, חטיפת 5 קצינים בריטים בתל אביב למניעת תלייתם של שני לוחמים (יוסף שמחון ומיכאל אשבל) שנתפסו בפשיטה על המחנה הבריטי בסרפנד ונידונו למוות, התקפה על מחנה צבאי ליד קריית מוצקין, וב-1947 השתתף בפריצה לכלא עכו לשחרור אסירי המחתרת שנכלאו בו.

בזמן מלחמת העצמאות בפסח 1948, השתתף בקרב על מנשייה בשערי יפו, שבו נפצע ואושפז.

לאחר פירוק האצ"ל התגייס לצה"ל והתמנה למפקד בסיס קליטה ומיון של עולים. ב-1948 סולק מהצבא לאחר שנאשם כי תחת פיקודו צוירה על קיר המחנה הכתובת "להעמיד לדין את רוצחי אלטלנה".

בתקופה זו התחתן עם יהודית רוטשטיין להם נולדו שני ילדים - דרור ונורית, הם התגוררו בעיר ת"א.

עם שחרורו, נתקבל לעבודה בעיריית תל אביב-יפו כמפקח, ולאחר מכן שימש כמנהל יחידת תברואה מונעת. לאחר 32 שנות עבודה בעירייה פרש לגמלאות.

ב-1982 נהרג בנו דרור שמר במלחמת שלום הגליל.

לאחר מכן נבחר להנהלת יד לבנים בתל אביב ולהנהלה הארצית. ובנוסף נבחר למועצה הציבורית להנצחת החייל במשרד הביטחון.

במסגרת פעילותו ביד לבנים העביר בקשה להשמעה ושירת המנון המדינה בטקסי יום הזיכרון, בקשתו התקבלה ומונהגת בכל הטקסים בארץ.

היה מיוזמי אתר זיכרון באוניברסיטת תל אביב להנצחת תלמידיה ומוריה שנהרגו במערכות ישראל.

ב-1984 נתמנה כמזכיר הארצי של "ברית חיילי האצ"ל" אשר בבית ז'בוטינסקי (מצודת זאב) ושימש בתפקיד זה עד שנת 2005.  

ב-1988 נפטרה רעייתו יהודית.  

ב-1989 התחיל בנימין פרק ב' בחייו עם חיה שמיר אשר עבדו יחדיו כפעילי ליכוד במצודת זאב. 
בנימין שימש כיושב ראש סניף הליכוד בצפון ת"א. היה בקשר הדוק עם ראשי ושרי ממשלות למיניהם.  

ב-2002 קיבל את אות יקיר העיר תל אביב-יפו.  

ב-2005 הידרדר מצבו הבריאותי.  

באוגוסט 2013, בכ"ב באלול תשע"ג, הלך לעולמו.

בני שמר בבית ז'בוטינסקי בנוכחות בנימין נתניהו.

קישורים חיצוניים
----------------

ויקישיתוף מדיה וקבצים בנושא **בנימין שמר** בוויקישיתוף
* יוסף עברון, השבוע לפני 65 שנה: פריצת כלא עכו, באתר ערוץ 7, 7 במאי 2012
* יקיר העיר תל אביב-יפו.
* פריצת כלא עכו, באתר האצ"ל
**שעועית אפוייה** או **שעועית עם נקניקיות** (ברומנית: **Iahnia de fasole** או **Fasole cu cârnați**) הוא מאכל רומני מסורתי וניתן למצוא אותו ברוב אזורי המדינה.

מאפיינים
--------

לרגל "היום הלאומי של רומניה" מוגש תבשיל השעועית הזה בקדירה במסיבות בערים שונות. הוא מוגש בדרך כלל עם צ'ולאן או נקניקיות וחמוצים. המילה "יאהניה" (Iahnie) מקורה בשפה הטורקית כ-drept yahni, הוא ידוע גם בבולגריה בשם יאחניה. אין לבלבל בין תבשיל שעועית אפוייה לבין מחית שעועית (fasolea bătută).

רכיבים
------

להכנת שעועית אפויה פשוטה ל-4 מנות דרוש: 500 גרם שעועית יבשה, 3 בצלים, 2 שיני שום (אופציונלי), ציר (מרק) עגבניות, שמן, 2-1 עלי דפנה, ירוקים (פטרוזיליה, טימין או אפילו שמיר או טרגון) מלח ופלפל שחור.

הכנה
----

 2 סטייקים חזיר עם תפוחי אדמה אפויים ושעועית אפויה
משרים את השעועית לילה קודם, למחרת מרתיחים אותם ב-2–3 כוסות מים, מוסיפים 1/2 כפית סודה לשתייה. מטגנים בשמן את הבצל הקצוץ דק, מערבבים עם השעועית, מוסיפים את הציר ועלי הדפנה. נותנים לתבשיל לרתוח יחד, לקראת הסוף מוסיפים את המלח והדברים הירוקים (פטרוזיליה וכדומה). אסור לתת לתבשיל להיות סמיך יותר מדי. אפשר גם לעדן אותו עם תוספת שמנת.

הגשה
----

הוא מוגש לרוב עם נקניקיות מטוגנות, קוסטיצה (צלעות) חזיר מעושנת או מוצרים מעושנים אחרים, רצוי עם חמוצים.

לקריאה נוספת
------------

* תבשיל תפוחי אדמה

קישורים חיצוניים
----------------

ויקישיתוף מדיה וקבצים בנושא **שעועית אפויה** בוויקישיתוף
* מתכונים שונים של שעועית
* מתכון נוסף לשעועית אפויה
* שעועית אפויה - מתכונים

הערות שוליים
------------

1. ↑  Din limbă turcă - "yahni" Dicționarul explicativ al limbii române, ediția a II-a, Academia Română, Institutul de Lingvistică "Iorgu Iordan", Editura Univers Enciclopedic, 1998
2. ↑  Din limba bulgară - "iahnija" Dicționarul explicativ al limbii române, ediția a II-a, Academia Română, Institutul de Lingvistică "Iorgu Iordan", Editura Univers Enciclopedic, 1998
3. ↑  Sanda Marin: „Carte de bucate", Editura Orizonturi, București 1995, p. 166
4. 1 2  Silvia Jurcovan: „Carte de bucate", Editura Humanitas, București 2012, p. 119 ISBN 978-973-50-3475-7
5. ↑  Silvia Jurcovan: „Carte de bucate", Editura Humanitas, București 2012, p. 137 ISBN 978-973-50-3475-7
סר **ויליאם אלמונד קודרינגטון גוד** (באנגלית: **Sir William Allmond Codrington Goode**;‏ 8 ביוני 1907 – 15 בספטמבר 1986) היה קצין קולוניאלי בריטי, ששימש כמושל ומזכיר קולוניאלי במושבות שונות במזרח הרחוק במאה העשרים. גוד היה המושל האחרון של מושבת הכתר בסינגפור, והפרוטקטורט הבריטי של צפון בורניאו (אנ').

ביוגרפיה
--------

גוד נולד בטוויקנהאם, מידלסקס, ולמד בבית הספר אוקהם ובמכללת ווסטר, אוקספורד.

### מלזיה, סינגפור ובורנאו

גוד הצטרף לשירות המדינה במלזיה בשנת 1931 ולמד משפטים בזמנו הפנוי. הוא התקבל לבר על ידי Grey's Inn בשנת 1936. בשנים 1936–1939 שימש כקצין המחוז ראוב, ולאחר מכן כעוזר המזכיר הפיננסי של סינגפור בשנת 1939. הוא מונה לעוזר נציב ההגנה האזרחית, סינגפור בשנת 1940, וכיהן בחיל המתנדבים בסינגפור כרב-טוראי-משנה במהלך מלחמת העולם השנייה. לאחר קרב סינגפור בשנת 1942 הוא נלקח בשבי על ידי היפנים ונשלח לעבודה בסיאם ברכבת בורמה בין השנים 1943–1945 הוא נשאר במלזיה לאחר המלחמה, ובשנת 1948 הפך לסגן המזכיר הכלכלי בפדרציה. בשנת 1949 הועמד לעדן כמזכיר ראשי, שם שימש גם כמושל בין השנים 1950–1951. הוא שב לסינגפור כמזכיר קולוניאלי בשנת 1953 והפך למושל הבריטי האחרון של המושבה בשנת 1957. בשנת 1959, כחלק מהסדרי המעבר, הוא מונה ליאנג די-פרטואן נגארה של סינגפור מיוני עד דצמבר, ולנציב בריטניה. בין השנים 1959–1963 הוא היה המושל והמפקד האחרון של צפון בורנאו.

### פרסים והצטיינות

הוא קיבל את מסדר מיכאל הקדוש וג'ורג' הקדוש (CMG) בהצטיינות השנה החדשה בשנת 1952 מפקד האביר של מסדר סנט מייקל וסנט ג'ורג' (KCMG) בשנת 1957.

הוא קיבל תואר אביר עם מסדר בית החולים של סנט ג'ון מירושלים (KStJ) בשנת 1958.

הוא מונה למפקד הגדול של מסדר סנט מייקל וסנט ג'ורג' (GCMG) בהצטיינות השנה החדשה בשנת 1963 זמן קצר לפני פרישתו לברקשייר, אנגליה.

### חיים אישיים

בשנת 1938 התחתן גוד עם מרי הרדינג. היא נפטרה בשנת 1947 ושלוש שנים לאחר מכן התחתן עם אנה מרי מקלארן.

גוד נפטר בגורינג און תמזה בשנת 1986, בגיל 79.

תפקידים
-------

* המזכיר הראשי של עדן (1949–1953)
* ממלא מקום מושל עדן (1950–1951)
* ממלא מקום מושל סינגפור (1955)
* מזכיר המושבות (1953–1957) [תפקיד שמו של המזכיר |הראשי" בשנת 1955]
* מושל סינגפור האחרון (1957–1959)
* יאנג די-פרטואן נגארה הראשון (ראש המדינה) של סינגפור (1959)
* המושל האחרון של צפון בורנאו הבריטית (1959–1963)

ביבליוגרפיה
-----------

* קורפילד, ג'סטין (2010). *מילון היסטורי של סינגפור*. Scarecrow Press. ISBN 081087184X.

הערות שוליים
------------

1. 1 2 3  Rahman, Nor. "William A. C. Goode". *NLB Infopedia*.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315535262
* WorldCat (עם VIAF): 315535262

 |
הכניסה הראשית ל"מכון ולדימיר שרייבר למתמטיקה" בו שכן בית הספר למדעי המחשב בשנים 1981–2019
בניין צ'ק פוינט, משכנו של בית הספר למדעי המחשב בשנים מאז 2019
**בית הספר למדעי המחשב ע"ש בלווטניק** באוניברסיטת תל אביב פועל במסגרת הפקולטה למדעים מדויקים. בית הספר כולל את החוג למדעי המחשב, את מרכז אדמונד י. ספרא לביואינפורמטיקה, ואת מכון צ'ק פוינט לאבטחת מידע. ראש בית הספר הנוכחי הוא פרופ' סיון טולדו.

היסטוריה
--------

בשנת 1967 רכשה האוניברסיטה מחשב אלקטרוני ראשון, מדגם CDC 3400, וזה שימש גם את המחלקה למתמטיקה, לקורסים בתכנות ובאנליזה נומרית.

בשנת הלימודים תש"ל החלו להינתן במסגרת המחלקה למתמטיקה קורסים במדעי המחשב על ידי אנשי סגל ממוסדות אחרים, ובהם הפרופסורים שמעון אבן, שלימד קומבינטוריקה אלגוריתמית ורשתות זרימה, ואמיר פנואלי, שלימד שפות פורמליות, שניהם ממכון ויצמן למדע, וצבי כוכבי מהטכניון, שלימד תורת המיתוג (אנ').

מסלול מדעי המחשב החל לפעול בשנת הלימודים ה'תשל"ג (1972–1973). בין המורים שנוספו למסלול זה היה יורם הירשפלד, שלימד חישוביות ולוגיקה מתמטית. מבין מומחי ממר"ם הצטרפו בשנה זו ברוך איינהורן, שלימד מערכות הפעלה וגיורא בניוביץ, שלימד קומפיילרים. במהלך השנים נוספו אנשי סגל למסלול מדעי המחשב וגדל היצע הקורסים.

בשנת הלימודים ה'תש"ם (1979–1980) הוקם בית הספר למדעי המתמטיקה, ובו שלושה חוגים: למתמטיקה שימושית, למתמטיקה עיונית ולמדעי המחשב. בשנת 1981 עבר בית הספר לבניין שרייבר שנבנה עבורו. החל משנה זו נכללו המילים "מדעי המחשב" בשם התואר שהוענק לבוגרים, תחילה נקרא התואר "מתמטיקה ומדעי המחשב", ומשנת תש"ן הוא נקרא תואר דו-חוגי במתמטיקה ומדעי המחשב, ובהמשך ניתן גם תואר חד-חוגי במדעי המחשב. החל משנת 1992 התאפשר תואר דו-חוגי ששילב מדעי המחשב עם חוג אחר באוניברסיטה, כגון פסיכולוגיה, כלכלה, בלשנות ועוד.

בשנת הלימודים ה'תשס"א (2000–2001) נפרדה המחלקה למדעי המחשב מבית הספר למדעי המתמטיקה והפכה לבית הספר למדעי המחשב. הקשר ההדוק בין בתי הספר נמשך גם לאחר פיצול זה.

בשנת 2019 נחנך בניין צ'ק פוינט, שמשמש את בית הספר למדעי המחשב ואוניברסיטת תל אביב לנוער.

בית הספר מציע תוכניות לימוד לתואר ראשון (BSc), לתואר שני (MSc) ולתואר שלישי (PhD), וכן לימודי תעודה במדעי המחשב לבוגרי תואר ראשון במדעים מדויקים ובהנדסה.

אמיר פנואלי קיבל את פרס טיורינג על מחקרו בתקופה שבה נמנה עם סגל אוניברסיטת תל אביב. אחדים מחברי הסגל האקדמי של בית הספר זכו בפרס גדל: שמואל ספרא (2001), ניר שביט (2004), נגה אלון (2005), יוסי מטיאס (2005). ניר שביט ונגה אלון זכו גם בפרס דייקסטרה. נחום דרשוביץ זכה בפרס הרברנד.

קישורים חיצוניים
----------------

* בית הספר למדעי המחשב, באתר של אוניברסיטת תל אביב
* סיון טולדו, יובל החמישים ללימודי מדעי המחשב באוניברסיטת תל אביב, בבלוג "החיים באקדמיה", 30 באוקטובר 2022
* יובל ללימודי מדעי המחשב באוניברסיטת תל אביב - פרופ' סיון טולדו ראש בית הספר למדעי המחשב ע"ש בלווטניק, סרטון בערוץ "Tau CS-system", באתר יוטיוב (אורך: 07:43)

הערות שוליים
------------

1. ↑  מחשב אלקטרוני לאוניברסיטת ת"א, למרחב, 20 בספטמבר 1967
2. ↑  נחנך בניין צ'ק פוינט – ביתם של בית הספר למדעי המחשב ואוניברסיטת תל אביב לנוער, באתר אוניברסיטת תל אביב
3. ↑  אודות בית הספר למדעי המחשב ע״ש בלווטניק, באתר אוניברסיטת תל אביב
פירוש נוסף ערך זה עוסק ביחידת מידה לאורך המשמשת באסטרונומיה לחישוב מרחקים בין גרמי שמים ברחבי היקום. אם התכוונתם למשמעות אחרת, ראו שנת אור (פירושונים).
**שנת אור** היא יחידת מידה לאורך המשמשת באסטרונומיה לחישוב מרחקים בין גרמי שמים ברחבי היקום (לדוגמה, המרחק בין מערכת השמש למערכת הכוכבים הקרובה ביותר - אלפא קנטאורי, הוא כ-4.37 שנות אור). שנת אור אחת שווה למרחק שהאור עובר בריק (ואקום) במשך שנה יוליאנית, שהיא בדיוק 365.25 ימים של 24 שעות.

ערך מספרי
---------

בהתאם למהירות האור בריק, שהיא 299,792,458 מטרים לשנייה, שנת אור שווה:

* 9,460,730,472,580.8 קילומטר (שהם בקירוב 1013 קילומטרים או 1016 מטרים, שהם מעל 9 טריליון קילומטר)
* 5,878,625,373,183.61 מיל בינלאומי
* 63,241.077 יחידות אסטרונומיות (פעמים רבות מעדיפים להשתמש בקירוב 63,240 יחידות אסטרונומיות)
* 0.306601394 פארסק

ערכים אחרים
-----------

האורך המדויק של שנת אור תלוי בהגדרת המונח "שנה". האיגוד האסטרונומי הבינלאומי ממליץ על ההגדרה המופיעה לעיל, שבה שנה היא 365.25 ימים של 24 שעות בדיוק כל אחד. יש שמשתמשים בהגדרה שונה מעט של "שנה", ומגיעים לפיכך לשנת אור אחרת 
.

יחידות מידה קצרות יותר, הנקבעות באופן דומה הן: **דקת אור** - 17,987,547,480 מטר ו**שניית אור** - 299,792,458 מטר. כיוון שליחידת הזמן "שנייה" יש הגדרה מדעית מדויקת מוסכמת (מאז 1967) (כל 9,192,631,770 תדירויות רטט בין רמות האנרגיה של צסיום 133 הן שנייה אחת), אין מחלוקת לגבי הגדרתה של יחידת האורך "שניית אור".

היסטוריה
--------

השימוש המתועד הראשון ביחידה זו נעשה על ידי פרידריך בסל בשנת 1838. בסל מדד בשנה זו את המרחק לכוכב 61 בברבור בשיטת ההיסט על בסיס קוטר המסלול של כדור הארץ סביב השמש. על פי מדידה זו, גילה בסל כי מרחקו של 61 בברבור הוא פי 330,000 מקוטר המסלול, כלומר 660,000 יחידות אסטרונומיות. בסל החליט כי יש צורך ביחידת מרחק נוחה יותר עבור מרחקים בין כוכביים ובחר במרחק אותו עובר האור בשנה. מהירות האור בתקופתו של בסל הוערכה כ-300,010,000 מטר בשנייה ועל פיה חישב בסל שמרחקו של 61 בברבור הוא כ-10.3 שנות אור. כאשר ערכה של מהירות האור חושב בדיוק גבוה יותר תוקנה גם יחידת המרחק, אך ההפרש קטן מחצי אחוז. 

כיום בקרב מדעני החלל רווח יותר השימוש ביחידת הפארסק למדידת מרחקים בין-כוכביים או בין-גלקטיים, אך שנת אור נמצאת בשימוש בספרי מדע פופולרי ומוכרת יותר בציבור הרחב. כמו כן היחידה משמשת למדידת גודלם של גרמי שמיים כמו צבירי כוכבים, ערפיליות וגלקסיות.

ראו גם
------

* מהירות האור
* פארסק
* יחידות מידה לאורך

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **שנת אור** |

* הערך "יחידות מרחק באסטרונומיה", באתר אסטרופדיה
* שנת אור, באתר אנציקלופדיה בריטניקה (באנגלית)

הערות שוליים
------------

1. ↑  Measuring the Universe
רבי **דוד הכהן** (מכונה **רד"ך** או מהרד"ך; אחרי ה'רכ"ה, 1465, קורפו, הרפובליקה של ונציה - ה'ר"צ, 1530, אדריאנופולי, האימפריה העות'מאנית), היה רב ופוסק הלכה, מחכמי ורבני יהדות טורקיה ויוון במפנה המאות ה-15 וה-16.

ביוגרפיה
--------

נולד כנראה בקורפו, כנראה אחרי שנת ה'רכ"ה (1465). על אביו רבי חיים הכהן לא ידועים פרטים כלשהם מלבד היותו תלמיד חכם.

בתחילת דרכו למד בישיבה מקומית בקורפו שבראשה עמד הרב יוסף פיצ'ו; הוא למד גם אצל הרב שלמה ב"ר שמואל בארטה, חמיו של הרב בנימין זאב מארטה, מחבר שו"ת "בנימין זאב"; בתקופה מאוחרת יותר למד בפאדובה אצל רבי יהודה מינץ.

משרתו הרבנית העיקרית, על שמה התפרסם בעולם היהודי ("הרד"ך מקורפו"), הייתה רבנות עיר הולדתו קורפו, בה החזיק עשרות שנים. בקורפו, במקביל לרבנותו עמד בראש ישיבה. מיקומה של קורפו הציב אותו על פרשת דרכים בין הקהילות היהודיות הגדולות באיטליה, ובין אלו שבטורקיה, ובגלל קרבתו וידידותו עם גדולי רבני התקופה, נקרא לעיתים להכריע במחלוקות הלכתיות שעלו על הפרק. בתשובה ידועה שלו, שנדפסה ראשונה בספר השו"ת "תשובות רד"ך", הוא נדרש להכריע בנושא מסוים בהלכות סת"ם שהיה שנוי במחלוקת בין הרב אברהם מינץ (אנ') מוונציה[דרושה הבהרה], בנו של רבו מהר"י מינץ; ורבני סלוניקי: רבי יעקב בן חביב ובנו רבי לוי בן חביב, והרב אברהם טריבש צרפתי.

אחרי קורפו, שימש ברבנות העיר היוונית פטרס בירת אכאיה, שהייתה נתונה אז תחת שלטון עות'מאני. בעיר זו נוצר קשר בינו לבין הרב משה אלשקר, עמו עמד בקשרי מכתבים כבר בתקופת קורפו. חילופי מכתבים אלו נמשכו גם כאשר עקר מהר"ם אלשקר בשנת 1522 מפטרס ועבר לגור בקהיר שבמצרים.

כאחד מגדולי פוסקי זמנו, הרבה רד"ך לפרסם תשובות הלכתיות בנושאים שעמדו על הפרק. בין מכותביו ניתן למנות אישים ידועי שם כמו: רבי בנימין זאב מארטה, מחבר שו"ת "בנימין זאב"; רבי יוסף טאיטאצאק; רבי אליהו מזרחי ואחרים. בין תלמידיו נודעו: רבי שמואל קלעי, ורבי דוד ויטאל, חתנו של רד"ך, ומחבר הספרים "כתר תורה" ו"מכתם לדוד". הרד"ך היה מיראי ההוראה, דבר שהתבטא בתשובותיו באריכותם ופלפולם והפיכת הסברות מצד לצד במהלך משאו ומתנו ההלכתי עד הגעתו למסקנה.

בשנת ה'רנ"ב (1492), עם גירוש ספרד, נזקק רד"ך לשאלות הלכתיות רבות שעלו בעקבות אירועי הגירוש. בחלק מתשובותיו הוא תוקף בחריפות חלק מהאנוסים שנשארו בספרד משיקולי ממון.

בערוב ימיו התגורר בעיר אדריאנופולי, ובה נפטר בשנת ה'ר"צ (1530).

בנו רבי חיים הכהן, וחתנו רבי דוד ויטאל, הכינו לדפוס את ספר השו"ת שלו, הכולל פסקי הלכה במגוון נושאים. הספר נדפס בקושטא רצ"ז-רצ"ח, וזכה למספר מהדורות. הוא מצוטט רבות בספרות הפוסקים.

קישורים חיצוניים
----------------

* ****תשובות שאלות הרד"ך****, מהדורת קושטא רצ"ז, דפוס צילום בתוספת מבוא לתולדות חיי המחבר, מאת מאיר בניהו. ירושלים: יד הרב נסים, תשמ"ח, באתר היברובוקס

הערות שוליים
------------

1. ↑  שנת ומקום הלידה משוערים. מאיר בניהו, **רבי דוד ב"ר חיים הכהן**, בתוך: **תשובות שאלות הרד"ך**, ירושלים, תשמ"ח (ראו "קישורים חיצוניים").
2. ↑  חתנו זה, העיר לו לימים על שחלק בצורה בוטה על פסק הלכה של חמיו: "אחד מהם נבחר בתורה, מורי חמי מהר"ר שלמה ז"ל בכמהר"ר שמואל... וגם ממנו תורה קיבלת... וכבוד תורתך יצאת מהיושר ובזית אותו...". שו"ת בנימין זאב, סימן רמז.
**תמיר האס** (נולד ב-1 במרץ 1984) הוא איש יחסי ציבור, יועץ אסטרטגי ואיש קריאייטיב. משרדו, "תמיר האס יחסי ציבור", זכה ב ה-Golden World Awards בשנת 2023 שנחשב ל"תחרות האוסקר" של עולם יחסי הציבור הבינלאומי (אנ'). לאחר הזכייה, מונה האס לשמש כשופט בתחרות, שתתקיים בסוף שנת 2024.

ביוגרפיה
--------

האס נולד ברמת גן. את תחילת דרכו בתחום עשה אצל איש יחסי הציבור ודובר אגד, ממייסדי התחום מרדכי שיפמן. לאחר מכן, עבד אצל מוטי מורל. האס הקים משרד יחסי ציבור עצמאי בשנת 2016. בעבר כתב טורים לאתר ICE וביזפורטל בנושא תקשורת ויחסי ציבור.

בשנת 2020 ניהל האס קמפיין גיוס כספים עבור ארגון חסדי נעמי. במסגרת הקמפיין, רואיינה ניצולת שואה בשם ז'ני רוזנשטיין. בעקבות אותו קמפיין, הוזמנה רוזנשטיין להציג את ציוריה במשרדי חברת פייסבוק בישראל, כאשר הציורים אף הועמדו למכירה.

בשנת 2023 זכה האס בפרס Golden World Awards מטעם ארגון ה-IPRA, הארגון העולמי של עולם יחסי הציבור. הקמפיין, אותו יזם האס עבור ארגון חסדי נעמי, היה תערוכת הזיכרונות הראשונה בעולם שציירה בינה מלאכותית. בשנת 2024, נבחר לשמש כשופט בתחרות.

באוקטובר 2023, ניהל האס קמפיין לתליית שלט החטופים הגדול בעולם, הקורא להחזרת החטופים המוחזקים בעזה על ידי ארגון חמאס. השלט נתלה על בניין דיור מוגן לב גנים נתניה.

בעקבות הפיצוץ בבית החולים הערבי אל-אהלי, כאשר חדשות BBC האשימו בשוגג בפיצוץ את צה"ל, ואז פרסמו התנצלות לאחר מכן, יזמו תמיר האס והפרסומאי טל ספיבק קמפיין חוצות בינלאומי בשם "עוזרים ל-BBC להפסיק להתנצל". הקמפיין הציג את פרטי מערכת חדשות ה-BBC במקומות מרכזיים בעולם, ובו קראו לאזרחים לשלוח מידע מדויק ל-BBC.

חיים אישיים
-----------

האס רווק. מתגורר ברמת גן.

קישורים חיצוניים
----------------

* 

* אתר האינטרנט הרשמי של תמיר האס

הערות שוליים
------------

1. ↑  לראשונה, ניצולי השואה מביאים את האוסקר! ואיך קשורים עדן בן זקן ו-8200?, באתר מעריב, ‏27 באוגוסט 2023
2. ↑  קבלו את הרכש החדש: תמיר האס יכתוב את המדור 'תורת היחצות' באתר אייס, באתר Bizportal
3. ↑  גלי פיאלקוב, יום השואה הבינלאומי: תערוכת ציורי ניצולת שואה במשרדי פייסבוק ישראל -, באתר אנשים ומחשבים - פורטל חדשות היי-טק, מיחשוב, טלקום, טכנולוגיות, ‏27 בינואר 2020
4. ↑  הישג מרגש: זה הזוכה הישראלי בתחרות האוסקר של עולם היח"צ, באתר Ice, ‏27 באוגוסט 2023
5. ↑  *THE President of the State of Israel on Tamir Haas PR campaign : "I salute, brilliant campaign"*, נבדק ב-2024-01-31
6. ↑  von CSR NEWS Archiv, "Never Again. Never Forget." – CSR NEWS (ב־)
7. ↑  IPRA | GWA Winners, www.ipra.org
8. ↑  "Holocaust-Gedenken: Überlebende nutzen künstliche Intelligenz, um ihre Geschichten zu bewahren". *Der Spiegel* (בגרמנית). 2023-01-26. ISSN 2195-1349. נבדק ב-2024-01-31.
9. ↑  תמיר האס נבחר לשפוט בצוות הבין לאומי של GWA, באתר מעריב, ‏23 בינואר 2024
10. ↑  מפתיע: מה סיקרה התקשורת האיראנית בישראל?, באתר Ice, ‏1 בנובמבר 2023
11. ↑  השלט הגדול בעולם: החטופים - "בגיל של סבא וסבתא שלך", באתר מעריב, ‏29 באוקטובר 2023
12. ↑  בוקר, רן (2023-10-20). "ה-BBC מודה בטעות בנוגע לדיווחים על הפיצוץ בבית החולים בעזה: "שגינו"". *Ynet*. נבדק ב-2024-01-31.
13. ↑  שיראל דילר, מחזירים ל-BBC: קמפיין הסברתי שנועד לדייק את הסיקור הזר, באתר מקור ראשון, ‏30 בנובמבר 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תמיר האס"**.
הרב **נחום מאיר קרליץ** (במקור: **ציבולניק**; תרמ"ט, 1889 - ו' בטבת תשי"ט, דצמבר 1958) היה רב אשכנזי בעיירה מיישאגולה שבמחוז וילנה, ולימים ראש כולל חזון איש ורב בית הכנסת הליגמן - מראשוני בתי הכנסת בבני ברק. ממייסדי החינוך החרדי בארץ ישראל. גיסו של החזון איש.

תולדותיו
--------

נולד בהורודוק שבמחוז מינסק, בלארוס, לרב יהושע תנחום ציבולניק, מאברכי "כולל פרושים" בקובנה. אמו הייתה אחותם של הרבנים שניאור פייבוש גולוב, אב"ד דרבנה, והרב חיים שלמה גולובנציץ, ששימש ראש ישיבה במינסק וכיהן ברבנות מוהילב ובסוף ימיו בירושלים.

בהיותו תינוק בן כמה חודשים נפטר אביו, ואמו מסרה אותו לאחיה הרב שלמה גולובנציץ כדי שיגדלו בביתו ויחנכו בדרך התורה. בהיותו בבית משפחת גולובנציץ במינסק נקלע לעיר נער יתום בשם אהרון קוטלר, והשניים התיידדו וקבעו לימוד בחברותא במשך תקופה. בשנת תרס"ה (1905) נסעו השניים ללמוד בישיבת סלובודקה. כעבור זמן עבר נחום מאיר ציבולניק ללמוד בישיבת וולוז'ין אצל הרב רפאל שפירא, ומשם נסע ללמוד בתלמוד תורה בקלם. לאחר כשנתיים וחצי שב לישיבת סלובודקה. בשנות מלחמת העולם הראשונה עבר עם תלמידי הישיבה לעיר קרמנצ'וג. עם תום המלחמה עבר ללמוד בישיבת ראדין אצל החפץ חיים.

נישא לבתיה קרליץ, כמה שנים לאחר פטירת אביה הרב שמריהו יוסף קרליץ. לאחר נישואיו החליף את שם משפחתו מציבולניק לקרליץ, כשם משפחת חותנו, כדי לקבל נתינות פולנית. במשך תקופה נסע מביתו לישיבת מיר. כעבור זמן התמנה לרבה של מיישָגולה שבמחוז וילנה.

בשנת תרצ"ה (1935), שנתיים אחרי עליית גיסו החזון איש, עלה הרב נחום מאיר קרליץ עם משפחתו לארץ ישראל והתיישב בסמוך לגיסו בבני ברק. יחד עם גיסו הרב שמואל גריינימן ייסד את "מרכז חינוך התורה בארץ ישראל", שהוקם ביוזמת החזון איש ואיגד עשרות מוסדות תורניים ודתיים ביישוב החדש.

בשנת 1939 בבחירות הראשונות שנערכו בעיר בני ברק, היה מועמד מטעם רשימת פאג"י למועצת העיר בני ברק, הרשימה זכתה במקום אחד בלבד, והוא לא נבחר.

בשנות ה-50 התמנה כרב בית הכנסת הליגמן שבמרכז בני ברק. לאחר פטירת החזון איש התמנה לעמוד בראשות כולל חזון איש שבשכונת זיכרון מאיר.

נפטר בשנת תשי"ט, ונקבר בבית הקברות שומרי שבת, בסמוך לקבר גיסו החזון איש.

### בניו

* הרב נסים קרליץ
* הרב יהושע תנחום קרליץ (נפטר בט"ו בחשוון תשל"ז)

קישורים חיצוניים
----------------

* קובץ PDF רבי נחום־מאיר קרליץ, מתוך ספר "פאר הדור" מאת שלמה כהן, עמ' קמד–קנב.
* אישי ישראל על הרב נחום מאיר קרליץ

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007526545505171
* VIAF: 315204985
* WorldCat (עם VIAF): 315204985

 |
**דיאנה סילברמן-קלר** (1950–2 במאי 2009) פרופסורית, יזמה ופיתחה את התוכנית הראשונה לתכנון ופיתוח משחקי מחשב בישראל. בין היתר יזמה, הקימה וניהלה את בית הספר ללימודים רב-תחומיים במכללת בית ברל.

ביוגרפיה
--------

דיאנה סילברמן-קלר נולדה בארגנטינה ועלתה עם משפחתה לישראל ב-1964. למדה לתואר ראשון בהיסטוריה כללית, וספרות ולשון צרפתית באוניברסיטת בן-גוריון בנגב ולתואר שני ושלישי בחינוך באוניברסיטה העברית בירושלים.

את התמחותה בתקשורת, אינטרנט וקולנוע עשתה סילברמן קלר, החל משנת 2003, ב-European Graduate School שבשווייץ. 

סילברמן-קלר עמדה מאחורי פיתוח התוכנית למשחקולוגיה - עיצוב ופיתוח משחקי מחשב במכללת בית ברל, אחד מבתי הספר היחידים בישראל ללימוד משחקי מחשב. ויזמה גם את התוכניות ללימודי ניו-מדיה וללימודי עיצוב תוכן נייד.

מחקרה של פרופ' סילברמן קלר עוסק בתחום של סמיוטיקה וביקורת הטקסטים והתרבות. עד כה אפיינה את הטקסט אידאולוגי חינוכי כז'אנר וכמו כן אפיינה את ייחודה של הפדגוגיה הלא פורמלית המנחה פעילויות חינוכיות, חברתיות תרבותיות בארגונים חינוכיים חוץ בית ספריים.

סילברמן קלר פיתחה מחקר העוסק ב"מראה".

קישורים חיצוניים
----------------

* ד"ר דיאנה סילברמן-קלר, משחקים רציניים, באתר nrg‏, 18 באוגוסט 2005
* בצומת ההגדרות של הלמידה הלא-פורמלית – דיאנה סילברמן-קלר

הערות שוליים
------------






1. 1 2 3 4  יובל בירב, מייסדת התוכנית הראשונה ללימודי משחקי מחשב בישראל נפטרה ממחלה קשה, באתר AGAMES, ‏4 למאי 2009
2. ↑  גיא גרימלנד, תעשיית משחקי מחשב הישראלית מרכינה ראש: נפטרה פרופסור דיאנה סילברמן-קלר, באתר דה מרקר, ‏04 במאי 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300555205171
* VIAF: 298224878
* WorldCat (עם VIAF): 298224878

 |
**אלייז'ה הירש** (באנגלית: **Elijah Hirsh**; נולד ב-25 באוגוסט 1997) הוא כדורסלן אמריקאי-ישראלי המשחק בעמדות הפאוור פורוורד והסנטר בהפועל גלבוע גליל מהליגה הלאומית בכדורסל.

קריירת תיכונים ומכללות
----------------------

הירש נולד בוודסטוק, ג'ורג'יה, ולמד בבית הספר התיכון של העיר ובקינגס אקדמי.

  

ב-2015 החל לשחק כדורסל מכללות באוניברסיטת ריינהרדט מה-NCAAM, אך שיחק במדיה ארבעה משחקים בלבד בשתי עונות וב-2017 עבר למכללת ברי מחטיבה III של ה-NCAA.

בעונתו הראשונה בקבוצה הוא העמיד ממוצעים של 15.3 נקודות ו-8.6 ריבאונדים לצד 2 חסימות למשחק, נבחר לחמישיית העונה באזור ה-SAA ואף רשם שיא אוניברסיטה של 10 חסימות בהפסד 82–83 להנדריקס, לצד 24 נקודות ו-9 ריבאונדים.

ב-2018 נבחר הירש לחמישיית האזור ולשחקן השנה, לאחר שהעמיד ממוצעים של 17.5 נקודות (שני ב-SAA), 9.2 ריבאונדים (ראשון באזור) ו-1.9 נקודות למשחק.

קריירה מקצועית
--------------

ביולי 2019 קיבל הישר אזרחות ישראלית וחתם באליצור קריית אתא מהליגה הלאומית בכדורסל. בעונת 2019/2020, שהופסקה בעקבות מגפת הקורונה בישראל, הוא העמיד ממוצעים של 5.9 נקודות ו-2.9 ריבאונדים למשחק. עם זאת, בעונת 2020/2021 הוביל את הקבוצה לרבע גמר הליגה (בו הפסידה לאליצור עירוני נתניה), העלה את ממוצעיו ל-14.3 נקודות ו-6.9 ריבאונדים למשחק ונבחר לחמישיית העונה.

ב-30 ביוני 2021 חתם במכבי עירוני רמת גן מהליגה הלאומית. בעונת 2021/2022 הוא רשם 13 נקודות ו-7 ריבאונדים בממוצע למשחק והוביל את רמת גן לגמר הליגה, בו הפסידה לקבוצתו לשעבר קריית אתא. בעונה הבאה, עונת 2022/2023, הוביל את הקבוצה לזכייה באליפות ולעלייה לליגת העל בכדורסל כשהעמיד ממוצעים של 13.5 נקודות ו-6.7 ריבאונדים למשחק.

ב-31 בדצמבר 2023 חתם בהפועל גלבוע גליל לשארית עונת 2023/2024, וב-2 באפריל 2024 קבע שיא קריירה של 34 נקודות בניצחון 81–70 על א.ס. רמת השרון.

חיים אישיים
-----------

הירש נולד בוודסטוק, ג'ורג'יה, למייקל וג'ו לין הירש, והוא יהודי. הוא עלה לישראל ב-2019 וקיבל אזרחות ישראלית. באוקטובר 2022 חשף כי בנו מת בלידה.

קישורים חיצוניים
----------------

הערות שוליים
------------

1. 1 2 3  פרופיל, באתר מכללת ברי
2. ↑  "Elijah Hirsh Player Profile, Berry College, NCAA Stats, Events Stats, Game Logs, Bests, Awards - RealGM". *basketball.realgm.com*.
3. ↑  "2018-2019: The Kings Academy Boys". *The Southern Hoops Report*.
4. ↑  פרופיל, באתר ESPN
5. ↑  סיקור המשחק, באתר מכללת ברי
6. ↑  כפיר חודרה, ‏מטלון ממשיך במוצקין, מתאזרח חדש לקריית אתא, באתר ONE‏, 2 ביולי 2019
7. 1 2 3  סטטיסטיקות, באתר Proballers
8. ↑  אלייז'ה הירש חתם במכבי עירוני רמת גן, באתר ONE‏, 30 ביוני 2021
9. ↑  מכבי רמת גן אלופת הליגה הלאומית בכדורסל, באתר ONE‏, 22 במאי 2023
10. ↑  ברוך הבא: אלייז'ה הירש מצטרף לגלבוע גליל, באתר הפועל גלבוע גליל, ‏31 בדצמבר 2023
11. ↑  קרובה להבטחת הפסגה: רחובות גברה על כפר קאסם, באתר ערוץ הספורט, 2 באפריל 2024
12. ↑  משה הליקמן, הראיון המרגש של הירש, שלישיית הכוכבים ומלך הליגה השנייה: על השבוע הראשון בלאומית, באתר Sports Rabbi, ‏18 באוקטובר 2022
אלוף-משנה אלעד אדרי בטקס חילופי מפקדי חטיבת החילוץ
**אלעד אדרי** (נולד ב-17 בנובמבר 1980) הוא קצין בצה"ל בדרגת אלוף-משנה המשמש כמפקד חטיבת החילוץ וההדרכה. קודם לכן שימש כמפקד מחוז חיפה בפיקוד העורף.

ביוגרפיה
--------

אדרי נולד בשנת 1980 לאילנה וסימון אדרי, הבכור מבין 3 אחים. גדל בראשון לציון ובהמשך בבית דגן. בשנת 1999 התגייס לצה"ל לחטיבת הצנחנים עבר הכשרה כלוחם בגדוד 101. בהמשך עשה שורה של תפקידי פיקוד והדרכה בחטיבת הצנחנים ובבית הספר למכי"ם של חיל הרגלים. המרכזיים בהם היו מפקד פלוגה בקורס מכי"ם, מפקד פלוגת החוד של גדוד 890 וסמג"ד בקורס מכי"ם.
כיום, גרוש עם ילד בשם עומר, עומר אדרי משחק במועדון הכדורגל הפועל לב השרון ב 2009, עומר כעת 42 שערים ו-14 בישולים בכל המסגרות,עומר אשר לומד בדרור וחווה את חוויות בני הנוער הרגילות, החברים העיקריים של עומר הם יהונתן אהרוני, איתמר קמחי, אריאל מוזלי ורז אוקנין
בשנת 2013 יצא ללימודים במסגרת המכללה לפיקוד ומטה של צה"ל ועם סיום ההכשרה עבר לפיקוד העורף. בפיקוד העורף התמנה בשנת 2014 לקצין האג"ם של הנפה הסדירה לבניין הכוח. בתפקידו זה השתתף במשלחת צה"ל לרעידת האדמה לנפאל. 
בין השנים 2015–2017 שירת כמפקד גדוד קדם בחטיבת החילוץ וההדרכה. בתקופתו כמג"ד הוביל את גדוד קדם באירועי 'גודל השעה' ביהודה ושומרון. 
בין השנים 2017–2020 שירת כמפקד בית הספר לפיקוד ולמקצועות העורף. בתפקידו זה השתתף במשלחת צה"ל לרעידת האדמה במקסיקו כסגן המפקד. 
בין השנים 2020–2022 שירת כמפקד מחוז חיפה בפיקוד העורף. תקופה זו אופיינה בעיקר במאבק בנגיף הקורונה אותו הוביל פיקוד העורף.
במאי 2022 נכנס לתפקידו כמפקד חטיבת החילוץ וההדרכה של פיקוד העורף. בחודש פברואר 2023 פיקד על משלחת צה"ל לרעידת האדמה בטורקיה במסגרת מבצע ענפי זית.

חיים אישיים
-----------

אדרי בעל תואר ראשון בהיסטוריה כללית מהאוניברסיטה העברית במסגרת המכללה לפיקוד טקטי של זרוע היבשה ותואר שני במנהל ציבורי וביטחון לאומי מאוניברסיטת חיפה.

במרץ 2022 הוציא אדרי ספר בשם "חיים מבין ההריסות" אשר במרכזו עדויות ממשלחות חילוץ מהעבר, מטרת הספר היא שילוב בין הנצחת מורשתם ופועלם של המחלצים לצד לימוד ושיתוף הניסיון הרב עם גופים שונים בפיקוד העורף ומחוץ לו שעוברים הכשרת חילוץ.

ביולי 2022 הוציא אדרי יחד עם שותפתו טל לוי דיאמנשטיין את הספר "אחרי ששקע האבק". בספר זה הביאו השניים את סיפורם מתוך מבצע 'יד לאחים' - משלחת צה"ל לאסון קריסת הבניין במיאמי ביוני 2021. הספר מתאר את פעילותם של השניים במהלך המבצע, את חוויותיהם ואת פועלם במוקדים השונים בעיר מיאמי שבארצות הברית.

אדרי כתב ופרסם בכתב העת מערכות שישה מאמרים בנושאים שונים.

אדרי גרוש ואב לילד מתגורר בכפר יונה.

קישורים חיצוניים
----------------

ויקישיתוף מדיה וקבצים בנושא **אלעד אדרי** בוויקישיתוף
* מפקד חטיבת החילוץ וההדרכה, אל"ם אלעד אדרי, ברצועת עזה, 19 בנובמבר 2023, באתר יוטיוב

הערות שוליים
------------

1. ↑   אל"ם אלעד אדרי נכנס לתפקידו כמפקד חטיבת החילוץ וההדרכה, באתר צה"ל, 9 במאי 2022
2. ↑  קובי פינקלר, כוכבי אישר שורת מינויי קצינים בדרגת אל"מ, באתר ערוץ 7, 20 בדצמבר 2021
3. ↑  טקס החלפת מפקד חטיבת החילוץ, בעמוד הפייסבוק של חטיבת החילוץ וההדרכה, 5 במאי 2022
4. ↑   "הפיקוד תמיד שם, מסייע, עומד במשימה ונמצא בראש העשייה למען אזרחי המדינה", באתר צה"ל, 22 במרץ 2022

| מפקדי חטיבת החילוץ וההדרכה  |
| --- |
| 

|  |
| --- |
| יורם לרדו • יאיר ברקת • יוסי פינטו • שלומי בן מוחה • אלעד אדרי |

 |
עמוד 10 מתוך כתב היד
שני העדים, כפי שהם מתוארים בכתב היד
**אפוקליפסת במברג** (בגרמנית: **Bamberger Apokalypse**) היא כתב יד מהמאה ה-11 השמור כיום בספריית העיר במברג (בגרמנית: Staatsbibliothek Bamberg). כתב יד זה מכיל את ספר חזון יוחנן (ספר האפוקליפסה) מהברית החדשה, ומכאן שמו.

היסטוריה
--------

כתב היד נכתב בסקריפטוריום שבאי רייכנאו בין שנת 1000 לשנת 1020 בסגנון הדומה לכתבי יד האחרים שנכתבו ברייכנאו (כגון הפריקופס של היינריך השני).

אפוקליפסת במברג הוזמנה על ידי אוטו השלישי קיסר האימפריה הרומית הקדושה. כתב היד לא הושלם בעת מותו של אוטו השלישי, ועבודת הכנתו הסתיימה בזמן יורשו, היינריך השני אשר יחד עם רעייתו, קוניגונד מלוקסמבורג, תרם את כתב היד למנזר סטפנוס הקדוש בבמברג.

בכתב היד 106 עמודים, והוא מאויר ב-57 מיניאטורות (איורים), וב-100 אותיות תחיליות מאוירות.

בשנת 2003 נוסף כתב היד לרשימת "זיכרון העולם" של ארגון אונסק"ו כאחד מכתבי היד האוטוניים מרייכנאו.

קישורים חיצוניים
----------------

ויקישיתוף מדיה וקבצים בנושא **אפוקליפסת במברג** בוויקישיתוף
* כתבי היד האוטוניאנים באתר זיכרון העולם של ארגון אונסק"ו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007362675905171
* GND: 4127697-8
* VIAF: 179837355
* WorldCat (עם VIAF): 179837355

 |
**אדולף אהרון בגינסקי** (בגרמנית: **Adolf Aron Baginsky**; 22 במאי 1843 – 15 במאי 1918) היה רופא מומחה ברפואת ילדים גרמני ממוצא יהודי, שייסד עם רודולף פירכו ולודוויג טראובה את בית החולים לילדים ע"ש הקיסר פרידריך בברלין.

חייו
----

בגינסקי נולד ברטיבור, אז חלק מפרוסיה המזרחית, כיום בתחום פולין. משפחתו הייתה ממוצא יהודי, אך נחשבה למתבוללת, ויש שסברו כי התנצרה. בגינסקי גדל באווירת השכלה פאן גרמנית. הוא למד בגימנסיה של עיר מולדתו, והמשיך ללימודי רפואה באוניברסיטת וינה ובאוניברסיטת הומבולדט, ובשנת 1866 הוא הוסמך לעסוק ברפואה. עם סיום לימודיו התקבל בגינסקי לעבודה בבית החולים לכולרה בברלין, ולאחר מכן עסק ברפואה במגדבורג ובנורדהאוזן. בשנת 1881 נתמנה למרצה באוניברסיטת ברלין (כיום אוניברסיטת הומבולדט), והקדיש את עצמו לרפואת ילדים.
  
בשנת 1880 יסד בגינסקי את עיתון רפואת הילדים הראשון בשפה הגרמנית - "**Archiv für Kinderheilkunde**" והיה לעורכו. 

בשנת 1890 ייסד בגינסקי עם רודולף פירכו את בית החולים לילדים על שם הקיסר והקיסרית פרידריך (**Kaiser und Kaiserin Friedrich** **Kinderkrankenhaus**). כמו כן, הוא נמנה עם מייסדי בית חולים לילדים **Berlin Poliklinik für Kinderkrankheiten**.
בגינסקי היה חבר באקדמיה הקיסרית Leopoldina-Carolina, מפקד במסדר הספרדי של המלכה איסבל הקתולית ובעל עיטור הנשר האדום הפרוסי, דרגה רביעית.

בשנת 1918 נפטר בגינסקי בברלין.

ספריו
-----

בגינסקי היה מחברם של כמה מספרי לימוד הנחשבים ביותר ברפואת ילדים שגם תורגמו לשפות רבות:

* Handbuch der Schulhygiene, Stuttgart, 1883
* Lehrbuch der Kinderkrankheiten, Berlin, 1892
* Practische Beiträge zur Kinderheilkunde, Tübingen, 1880-84
* Pflege des Gesunden und Kranken Kindes, Stuttgart, 1885
* Das Leben des Weibes1885
* Kost-und Haltekinderpflege in Berlin,Brunswick, 1886

כמו כן, הוא כתב עשרות מאמרים בעיתונות הרפואית. הוא גם מחברו של מאמר בזכות הכשרות ודיני היגיינה יהודיים: Die Hygienische Bedeutung der Mosäischen Gesetzgebung, שנכתב בתקופת התקרבותו לפעילות בקהילה היהודית הרפורמית של ברלין (בגינסקי נמנה עם המתנגדים להעברת יום המנוחה ליום ראשון).

קישורים חיצוניים
----------------

ויקישיתוף מדיה וקבצים בנושא **אדולף בגינסקי** בוויקישיתוף
* אדולף בגינסקי (1843-1918), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007272719405171
* BnF: cb10341890r (data)
* CANTIC: a11191843
* CiNii: DA02871684
* GND: 116882182
* ISNI: 0000 0001 1042 1827
* LCCN: n87830018
* NDL: 00769301
* NLP: a0000001716925
* NTA: 087537451
* SNAC: w6qf93jn
* SUDOC: 076133591
* VIAF: 19667161
* WorldCat: lccn-n87830018

 |
**עיטור מהפכת אוקטובר** (ברוסית: Орден Октябрьской Революции) היה עיטור של ברית המועצות. העיטור נוסד ב-31 באוקטובר 1967 לציון 50 שנה למהפכת אוקטובר, והיה העיטור השני הכי גבוה בברית המועצות.

העיטור הוענק לאזרחים אשר תרמו לפעילות המהפכנית ולביסוס השלטון הקומוניסטי בברית המועצות, עבור הישגים בפיתוח הסוציאליזם והמדינה, על הישגים במדע ובתרבות, עבור הצטיינות בקרב, עבור תרומה להגנת המדינה, עבור פעילות ציבורית פורה ועבור קידום וייצוא הסוציאליזם למדינות אחרות באירופה.

העיטור עשוי מכסף, פרט לפטיש ומגל בחלק המרכזי התחתון, אשר עשויים מזהב טהור. המשקל הכולל של העיטור - 31 גרם. 

העיטור הוענק לראשונה ב-6 בנובמבר 1967 לערים לנינגרד ומוסקבה, על תרומתן במלחמת העולם השנייה. כמו כן, זכו בעיטור ספינת הקרב אברורה, מרשלי ברית המועצות גאורגי ז'וקוב, איוואן בגרמיאן, איבן קונייב, מפקד הצי הסובייטי אדמירל סרגיי גורשקוב, האוניברסיטה הלאומית חרקוב ועוד. כן זכו בעיטור העיתון הסובייטי פראבדה וחבר הכנסת מטעם חד"ש מאיר וילנר.  

עד התמוטטות ברית המועצות הוענקו 106,462 עיטורים אלו.

קישורים חיצוניים
----------------

ויקישיתוף מדיה וקבצים בנושא **עיטור מהפכת אוקטובר** בוויקישיתוף
Padel area en ISPO 2014
**פאדל** הוא משחק מחבט המושאל ממשחק הטניס. הפאדל מאפיין את דוברי השפה הספרדית, והוא נפוץ בעיקר באמריקה הלטינית ובספרד, אף שהוא מתפשט לאחרונה גם לאירופה.

היסטוריה
--------

הפאדל הומצא בשנת 1969 בעיר אקפולקו שבמקסיקו על ידי אנריקה קורסוארה פימנטל כאשר עשה שינויים במגרש טניס שהיה ממוקם בביתו באקפולקו. המשחק התפשט לראשונה לאורך חוף התיירים הדרומי בעיר מרבייה שבספרד, ומשם התפשט לארגנטינה בשנת 1977. המשחק הפך לפופולרי ומשחקים אותו לפחות 4.5 מיליון אנשים ברחבי העולם. המשחק התפשט בעיקר בקרב העשירים בדרום אמריקה (ארגנטינה, מקסיקו וברזיל בפרט) ובספרד וצרפת. בספרד המשחק שכיח בעיקר במועדוני הטניס והגולף הפרטיים, ובברזיל משחקים את הפאדל במדינות הדרומיות האמידות המאופיינות בסגנון אירופאי, הוכחה נוספת של משחק הפאדל כספורט המשויך לאליטה. טורניר בינלאומי ראשון של משחק הפאדל התקיים במקסיקו בשנת 1991 עם משתתפים מ-14 מדינות. ההתאחדות הבינלאומית של הפאדל ממוקמת בבואנוס איירס, הוכחה נוספת לכך שארגנטינה היא הגרעין העכשווי של הפאדל בעולם. ענף הפאדל צבר פופולריות בעקבות אימוץ הספורט על ידי כדורגלנים ידועים כדוגמת זלאטן איברהימוביץ' הבעלים של מועדון פאדל בשוודיה, וכן הכדורגלנים קרלס פויול וג'רארד פיקה בעלי מועדון פאדל בספרד.

על המשחק
--------

**מחבט פאדל**. כדור טניס במקום כדור ספוג כמו בשאר משחקי הפאדל
את הפאדל משחקים במגרש חוץ הדומה למגרש פאדל טניס מבחינת גודלו וגובה הרשת. הדיקט בו משתמשים זהה לשל הפלאטפורם טניס (ר' להלן). ההבדל העיקרי הוא כדור הטניס בו משתמשים במשחק, בעוד שבמשחקי הפאדל האחרים בוחרים להשתמש בכדור גומי ספוגי רך, וההגשות הראשונה והשנייה, שחייבות להיעשות מתחת לגובה הכתפיים.

### חוקי המשחק ומהלכו

חוקי המשחק דומים לאלו שבטניס ומהלכו זהה.

הבדלים בין פאדל, פאדל טניס ופלאטפורם טניס
-----------------------------------------

לעיתים מבלבלים את משחקי הפאדל, פאדל טניס והפלאטפורם טניס אחד בשני, שכן הם שלושה משחקים שונים. הפאדל שונה מהשניים האחרים במספר דברים:

* המשחק היחיד מבין השלושה שלא הומצא בצפון אמריקה.
* המשחק היחיד בו למגרש יש קירות אחוריים וצדדיים (למגרש הפלאטפורם יש גדר תיל ומגרש הפאדל טניס לא מגודר כלל).

הפאדל בישראל
------------

בישראל קיימים חמישה מתחמי מגרשים של פאדל, במרכז הספורט של אוניברסיטת תל אביב שנפתח בשנת 2020, במועדון כפר המכביה שנפתח בשנת 2022 כחלק מתחרויות למשחקי המכביה העשרים-ואחת. מתחם שלישי בהרצליה שנפתח בשנת 2021 על חוף הים במתחם מלון דן אכדיה, מגרשי הפאדל בפארק יצחק ולד בכפר סבא ובפארק המשפחות בראשון לציון שנפתח בשנת 2024.

מקורות
------

* ההבדלים בין פאדל טניס, טניס פלאטפורם ופאדל, באתר Central Connecticut State University (CCSU), (באנגלית)

ראו גם
------

* משחקי כדור

לקריאה נוספת
------------

* מידע מורחב על חוקי המשחק, באתר ההתאחדות הבינלאומית לפאדל, (באנגלית)

קישורים חיצוניים
----------------

ויקישיתוף מדיה וקבצים בנושא **פאדל** בוויקישיתוף

הערות שוליים
------------

1. ↑  *What is Padel? Presented by USPTA*, נבדק ב-2024-02-21
**בני בן-מובחר** (נולד בשנת 1957) הוא ראש המועצה האזורית מבואות החרמון.

ביוגרפיה
--------

בן-מובחר גדל במושב שדה אליעזר. בעל תואר ראשון במנהל עסקים.

משנת 2002, מכהן במשך ארבע קדנציות כראש המועצה האזורית מבואות החרמון.

עד לבחירתו שימש במשך ארבע שנים כסגן וממלא מקום ראש המועצה.

במהלך כהונתו יזם בן-מובחר והוציא לפועל את הקמתו של המרכז הטיפולי לאוכלוסיות מיוחדות בגליל המזרחי. בשנת 2012 הוענק לבן-מובחר אות יקיר קרן שלם, על פועלו בתחום פיתוח שירותים לאנשים בעלי מוגבלות שכלית, התפתחותית ועל שילוב וקבלה של האוכלוסייה המיוחדת בקהילה.

בשנת 2019 נבחר בן-מובחר לתפקיד יו"ר אשכול רשויות גליל מזרחי.
בתפקיד זה מוביל בן-מובחר את שיתופי הפעולה האזוריים בין 18 הרשויות השותפות באשכול, פיתוח כלכלי אזורי בתחום הפוד-טק, קידום מענים אזוריים טיפוליים ושיקומיים לאוכלוסייה עם מוגבלויות, מיזם חינוכי אזורי למצוינות במדעים וטכנולוגיה – גליליום ועוד.

תפקידים ציבוריים נוספים
-----------------------

* יו"ר אשכול רשויות גליל מזרחי
* יו"ר פארק תעשיות דלתון
* דירקטור בחברה למשק וכלכלה
* יו"ר ועדת משנה – ועדה לתכנון ובניה
* יו"ר ועדת היגוי לצרכים מיוחדים
* יו"ר האספה הכללית של עמותת "קו לחיים"
* חבר הנהלה בכיר באגודת ידידי המרכז הרפואי זיו צפת
* יו"ר לשעבר באיגוד ערים לכבאות גליל-גולן
* דירקטור לשעבר בחברה לפיתוח עכו העתיקה

חיים אישיים
-----------

בן-מובחר תושב שדה אליעזר. הוא נשוי למיכל, תא״ל (במיל׳), ראש חטיבת הסגל לשעבר באגף כוח האדם של צה״ל ובתו של חבר הכנסת לשעבר רענן נעים, ממייסדי המועצה. אב לשלושה.

קישורים חיצוניים
----------------

ויקישיתוף מדיה וקבצים בנושא **בני בן-מובחר** בוויקישיתוף

הערות שוליים
------------

1. ↑  בני בן מובחר זכה באות יקיר קרן שלם, באתר קרן שלם
2. ↑  בני בן מובחר מונה ליו"ר לאשכול הגליל המזרחי, באתר רדיו קול רגע, 3 בינואר 2019
ה**אוליגודנדרוציטים** או **אוליגודנדרוגליה** הם מגוון תאי גלייה היוצרים את מעטה המיאלין מסביב לסיבים עצביים במערכת העצבים המרכזית של בעלי חוליות. כל תא אוליגודנדרוציטי שולח זרועותיו לעבר מספר אקסונים, עד 50 במספר, המתלפפות כל אחת למעטה מיאלין באורך כמיקרומטר. המרווחים בין המקטעים על אותו האקסון, נקראים מרווח ראנוויה. שמם בא מיוונית, בה משמעו "מספר תאים עציים" (Oligodendrocytes) או "מספר עצי דבק" (oligodendroglia). על אף שמם הדומה לזה של דנדריטים, אין מגע בין השניים והדמיון הוא רק בצורתם. המקבילים לתאים אלה במערכת העצבים ההיקפית הם תאי שוואן. אוליגודנדרוציטים יכולים להחליף את עצמם במהלך חייו של אדם.

תפקיד
-----

מעטה המיאלין שיוצרים האוליגודנדרוציטים מקטין באופן ניכר את המוליכות והקיבול החשמליים של קרום הסיב העצבי. כתוצאה מכך מתארך קבוע הזמן האופייני לזליגת זרם חשמלי מהסיב, ומצטמצמת הנחתת הזרם החשמלי העובר בסיב. בפרט, בסיבים מצופי מיאלין מהירות הדחף העצבי גדלה ביחס ישר לקוטר הסיב, בעוד שבסיבים חשופים היא גדלה ביחס לשורש הריבועי של קוטר הסיב. כמו כן, מעטפת המיאלין מונעת קצרים בין הנוירונים. הודות לכך, סיבי עצב העטופים במיאלין מסוגלים להעביר דחפים עצביים במהירות דומה לזו של סיבים חשופים עבים הרבה יותר. המזעור המושג מאפשר למוחם של בעלי חוליות להכיל מספר גדול הרבה יותר של תאי עצב וסיבים המקשרים ביניהם.

מחלות
-----

מספר מחלות אוטואימוניות, כגון טרשת נפוצה, כרוכות בפגיעה במעטה המיאלין שיוצרים האוליגודנדרוציטים, תהליך המכונה דמיאלינציה. איבוד המיאלין עשוי להביא לביטוי גנים ייעודיים הרותמים תאי גזע להתמיין לאוליגודנדרוציטים שישקמו חלקית את מעטה המיאלין. מנגנון שיקום זה אינו מצליח להתמודד עם התקפות חוזרות ונשנות של תאי T על האוליגודנדרוציטים, ונוצרת רקמה צלקתית על הסיבים העצביים.

ALD היא דוגמה למחלה נוספת הנובעת מליקוי תורשתי בהתפתחות מעטה המיאלין.

אוליגודנדרוציטים פגיעים גם להידבקות בנגיף JC, המביא להתפרצות חולי מוח מתקדם רב-מוקדי. מרבית האוכלוסייה האנושית (70%-90%) נדבקת בנגיף עד גיל ההתבגרות, הנותר רדום עד להיחלשות המערכת החיסונית. התפרצות המחלה כרוכה בהרס אוליגודנדרוציטים, המביא לתסמינים השונים של איבוד מעטה המיאלין. מעריכים כי כחמישה אחוזים מחולי האיידס עשויים ללקות במחלה זו.

קיימים טיפולים העשויים להאט את אובדן מעטה המיאלין ולשכך כמה מתסמיני המחלות. בשלב זה לא קיים טיפול המשקם את מעטה המיאלין מחדש, אך זהו נושא ער למחקר.

גידולים באוליגודנדרוציטים מכונים אוליגודנדרוגליומות ((אנ')).

ראו גם
------

* חומר לבן
* תאי שוואן
* אוליגודנדרוגליומה אנפלסטית

קישורים חיצוניים
----------------

ויקישיתוף מדיה וקבצים בנושא **אוליגודנדרוציטים** בוויקישיתוף
* אוליגודנדרוציטים, באתר אנציקלופדיה בריטניקה (באנגלית)

* Fadi Ragheb, **The M3 Muscarinic Acetylcholine Receptor Mediates p42mapk Activation and c-fos mRNA Expression in Oligodendrocyte Progenitors**, 1999 Ottawa, National Library of Canada

* Raine, C.S. (1991). Oligodendrocytes and central nervous system myelin. In Textbook of Neuropathology, second edition, R.L. Davis and D.M. Robertson, eds. (Baltimore, Maryland: Williams and Wilkins), pp. 115–141.

הערות שוליים
------------

1. ↑  כיצד אוֹלִיגוֹדֶנְדְרוֹצִיטִים מסייעים למוח לתפקד, באתר Frontiers for Young Minds
2. ↑  Adrenoleukodystrophy - Symptoms and causes, Mayo Clinic (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* TH: H2.00.06.2.00003

 |